Truman Capote

Truman Capote, escriptor estatunidenc, va néixer amb el nom de Truman Streckfus Persons, a Nova Orleans (Louisiana) el 30 de setembre del 1924 i va morir a Los Angeles (Califòrnia) el 25 d'agost del 1984. La seva obra més rellevant és A sang freda, parcialment escrita a Platja d'Aro i Palamós.

Passà la infantesa entre Nova Orleans, Jacksonville (Mississipi) i Monroeville (Alabama). En aquest darrer lloc visqué a partir del 1930, amb unes ties paternes, font d'inspiració d'algunes de les seves narracions.

El 1932, la seva mare es tornà a casar, amb Joe Capote (de qui adoptà el cognom), i anà a viure amb ells a Nova York i després a Greenwich, Connecticut, on completà els estudis secundaris. El 1943, començà a treballar de corrector a The New Yorker, i a partir del 1944 es publicaren els seus contes, tant en aquesta revista com en Harper's Bazaar i Mademoiselle. Van rebre molt bona acollida de crítica i públic.

El 1948, s'edità el seu primer llibre, Other voices, other rooms (Altres veus, altres àmbits), que el consagrà definitivament. A part d'aquest, la seva obra, en format de llibre, només consta de nou títols més: A tree of night (Un arbre de nit, 1949, contes), The grass harp (L'arpa d'herba, 1951, novel·la), Breakfast at Tiffany's (Esmorzar a Tiffany's, 1958, novel·la), In cold blood (A sang freda, 1966, novel·la, de la qual es feu la pel·lícula homònima, A sang freda, 1967), Christmas souvenir / The Thanksgiving visitor (Record de Nadal / El convidat del Dia d'Acció de Gràcies, 1966, 1969, narracions, traducció catalana de Quim Monzó), Music for chamaleons (Música per a camaleons, 1980, contes i narracions, traducció catalana de Quim Monzó), Answered prayers (Pregàries desateses, 1987, novel·la inacabada), Portraits (Retrats, 1987, articles) i el volum The dogs bark, que recull diaris de viatge, retrats i articles com Local color (1950) i The muses are heard (1956).

D'una prosa de gran riquesa poètica, l'imaginari de l'obra de Truman Capote és, als inicis, el món del sud dels Estats Units, amb situacions marcades per la soledat, la decepció i, sovint, la crueltat del desig rebutjat.

Els personatges de Capote tenen la seva exemplificació en Holly Golightly, la protagonista d'Esmorzar a Tiffany's, definida com un «animal salvatge», algú ferit per l'amor. No lluny d'ella, hi ha els dos assassins protagonistes de la seva obra principal, A sang freda, basada en fets reals ocorreguts a Kansas el 1959, dos éssers desplaçats, víctimes tràgiques de les circumstàncies, que serveixen a l'autor per fer una dura crítica de la pena de mort. Amb aquest llibre (escrit parcialment a Platja d'Aro i Palamós), Capote fundà un nou gènere, que va anomenar "non fiction", literatura sense ficció, i que fou la base del que després s'ha conegut com a nou periodisme.

Homosexual reconegut, es relacionà, fins a la dècada del 1960, amb l'alta burgesia de Nova York i es mogué en ambients de luxe, fins que li giraren l'esquena als anys setanta, fet del qual se'n venjà en l'obra satírica Answered prayers (traduïda en català com a Pregàries ateses). Alcoholitzat, els dos darrers anys de la seva vida pràcticament deixà d'escriure. Pel seu estil, minuciós i líric, i per la volada tràgica de la seva obra, breu però magistral, Truman Capote és un dels grans escriptors del .

Obres traduïdes al català 
 Altres veus, altres àmbits (traduït per Hortènsia Curell, Edicions 62, 1966, )
 Música per camaleons (traduït per Quim Monzó, Quaderns Crema, 1988, )
 Pregàries ateses (traduït per Jordi Ainaud, Quaderns Crema, 1988, )
 L'arpa d'herba (traduït per Lluís-Anton Baulenas, Edicions 62, 2004, )
 Creuer d'estiu (traduït per Jordi Cussà i Balaguer, Empúries, 2006, )
 A sang freda (traduït per Avel·lí Artís-Gener, Aymà, 1966 / Proa, 2006, )
 Retrats (traduït per Francesc Rovira-Faixa, El Far, 2009, )
 Esmorzar al Tiffany's (traduït per Ramon Folch i Camarasa, La Butxaca, 2010, )

Referències 

Escriptors estatunidencs en anglès
Novel·listes estatunidencs en anglès
Persones de Nova Orleans
Escriptors estatunidencs del segle XX
Premis Pulitzer
Naixements del 1924
Morts a Los Angeles
Morts a Bel Air
Morts d'insuficiència hepàtica
Escriptors de Louisiana